Når vi engang skal stemme om, hvem der skal være Danmarks næste statsminister, står vi over for en ny trussel.

Der er nu en “risiko for, at fremmede stater” under valget vil lække belastende informationer om vores politikere, som det fremmede land har hacket sig til, for at påvirke den offentlige debat – og dermed udfaldet af valget. Nøjagtigt som det skete under det amerikanske præsidentvalg, hvor statsstøttede russiske hackere stjal interne mails fra Demokraterne og lækkede dem til pressen.

Det fremgår af Center for Cybersikkerheds årlige trusselsvurdering, som udkom sidste uge. Her er tre spørgsmål om, hvad der står i rapporten, og tre svar på, hvad det har af konsekvenser.